
Eydentlie uphaudin the Scots Leid Campaine 


e-screive: rfairnie@btinternet.com 

Vet Anither Dizzie For Gaelic 


M IKE Watson, the new Meinister for 
Gaelic an Cultur, an nae doot the ane 
wi the hinnermaist say aboot Scots an aw, 
accordin tae Eurolang, haes gien Gaelic up- 
steerers the boaks bi threapin nane o the twa 
heidmaist pynts pit 
forrit bi the 
MacPherson Report 
is like tae be pitten 
intae effeck. The 
recommendations o 
the report wis that 
anither £10m 
(€16,394,961) shuid 
be eikit tae the siller spent on the language 
ilka year, an that a sma Gaelic depairtment 
shuid be setten up athin the Ceevil Service 
tae wyce on the dalin oot o the siller. 

The Report’s ow- 
thor reponed bi 
tellin the BBC the 
Meinister wis mur- 
derin Gaelic. 

Mai st Gaelic up- 
steerers see govern¬ 
ment legislation as 
necessar tae bring 
aboot ilka-day uiss o 
the leid on a normal foond. The Scots Labour 
Pairty e’en makit a Gaelic Language Act or 
Secure Status legislation pairt o its manifesto 
commitment efter a peteetion wi 10,000 sig- 
naturs alang wi cross pairty uphaud. 
Howanever, Watson telt the press that Secure 
Status wisna an event but an on-gaun process 
an he cuidna see onie government greein tae 
70% bein eikit tae the leid’s budget. Gaelic 

Auld Reekie's Tron 

A tron, or public beam for weighin, stuid 
on the High Street o Edinburgh, near 
tae the praisent Tron Kirk, that taen its name 
frae thon hummle objeck. Here, at ae time, 
fawse notaries an perjurors uised tae be ex- 
heebitit. 

The Diarist cried Nichol, speakin o a time 
that is generally taen as the maist virtuous an 
religious e’er kent in Scotland, viz., the year 
1649, says:- 

“Much falset and cheitting was dailie de- 
tecktit at this time by the Lords o the Ses- 
sione; for the whilk there was dailie hanging, 
skurging, nailing of lugs, and binding of 
peepil to the Trone, and boring of tongues, so 
that it was ane fatal year for false notaries 
and witnesses, as dailie experience did wit¬ 
ness.” 


upsteerers wis daein a radge ower whit they 
see as a fair sell-oot bi the Scots Executive. 
Lionnlaigh MacLeoid o the Gaelic pre-schuil 
group, telt Eurolang that it makit him gey 
dowie but he wisna that surprised. 

Rob Dunbar, an expert on minority language 
richts an a law lecturer at Glesca University, 
telt Eurolang that thon’s a government that 
haes pyntitlie dingit doon the results pit forrit 
bi the commonty itsel an sindert experts for- 
bye. Insteid, they’ve setten up twa task- 
forces an were noo blithe tae rejeck e’en thair 
ain task-force reports. He said that thon wis a 
government that haed nae policy for Gaelic 
an, for that maitter, nae regaird for Gaelic an 
the wey it haed cairried on wis juist a muckle 

disgrace an rid-faced embarrassment. He 

speirt an aw wha’d a thocht a Labour-led 

coalition in a Scots 
Pairlament wad a 
makit a Conserva¬ 
tive Wastmeinster 
government leuk 
guid tae Gaelic. 

Wha indeed? But 
Labour is juist a 
bairn stertin oot on 
this history makin 
business in compear wi the Liberals that’s 
mair lang in the tuith. Efter aw, wis it no a 
Liberal government that passed the Scottish 
Eddication Act o 1872 tae nail doon the cof¬ 
fin lids for baith the Gaelic an Scots lan¬ 
guages in the first place? Daes Labour ettle 
then tae haud tae that same gate or aiblins 
baith pairties haes spats they’re fundin hard 
tae chynge? 



TRaDiTitmaL Scottish conFectionm 


T HE abuin shop is tae be fund at 24 Cou 
Wynd, Eawkirk. Reid Moffat, ane o the 
Baims frae thon toun, reports the’r nae better 
place for a body tae re-visit thair baimheid. 
Can ye mind the smell an the taste o soor 
plooms, cinnamon baws, toffee doddles, 
cough candy, coulters candy, moffat toffees, 
sherbet dabs, lucky tatties, Ibrox an Parkheid 
humbugs an granny sookers? Mind, it micht 
cost a sicht mair nor ae baw-bee noo-a-days. 


m 0131-665-5440 Stravaiger^ 07946-256-059 

Copiericht 

Copiericht for awthin screivit in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot leemit o nummers an this hauds guid an 
aw for onie pairt o the wittins blat that’s furth- 
set in onie ither publication. 


British Languages 

I N the mids o thon raicent argie-bargie in 
the British pairlament anent the require¬ 
ments o language fluency needit bi onie in¬ 
comers or refugees speirin for British citizen¬ 
ship, the Hame Secretar, David Blunket, 
acceppit the Welsh language alang wi Scots 
Gaelic as twa o the hamelt languages o Brit¬ 
ain. He greed that fluency in aither o thae twa 
languages or in English wad be acceppit as 
pairt o the language requirements for fowk 
ettlin tae win tae British citizenship. 

It’s easy tae unnerstaun hou incomers that’s 
aquent wi Gaelic an bidin in the Gaeltacht 
shuid be acceppit intae thon commonty an 
like-wise wi Welsh speakers bidin in Wales. 
But Scots, the biggest minority language in 
Britain, isna gien a mint at aw. Whit aboot 
thon Kashmiri refugees recordit on Radio 
Scotland an seeminlie weel aquent wi Scots? 
Dae they no qualify for citizenship liguisti- 
cally an aw? Awbodie kens that incomers 
fluent in Scots haes tae be acceppit on lan¬ 
guage grunds or it wadna be logical tae ac- 
cepp Welsh an Gaelic speakers, but if the 
Hame Secretar isna gaun tae accepp Scots as 
ane o the hamelt leids o Britain, the only wey 
they fowk is gaun tae be acceppit is on the 
grunds that they’re fluent in English. 

If this is the wey o’t, whit kinna thrawn logic 
wad this British government be uisin gin it 
cuid see Scots as a language when it signs an 
ratifees the European Chairter but sees it as a 
kinna English for immigration purposes? 

Education's Failzie 

W RITIN tae the Herald aboot a fotie o 
a protest placard, that kythed in the 
paper, wi the follaein wordin, “Gonae no 
dae that!”, Rev J Ainslie McIntyre o Bears- 
den, makit a richt bauchle o the Scots gov¬ 
ernment’ s eddication policy. 

He feinisht bi pyntin oot that, ‘Every, but 
every, educated person knows that there are 
two “n”s in “gonnae”. 

Neist Forgaitherin 

Mon. 22t. Apriie 2002 
7.30pm tae 9.00pm 
Comatee Rm. C. 

Brunton Ha, Musselburgh. 




son Report 











A. Hielan Love-letter 

Taen frae The Book of Scottish Anecdote o 1874 


I T haes aft been said that whan Gaels gied 
up thair Gaelic in the by-gane, they chyn- 
ged ower strecht intae English raither nor the 
Scots. Here a guid exemplar o ae lassie that 
wis leeterate in the wey she spake, a guid 
mellin o Scots an hielan English:- 

ADDRESS, 

“To wee Tonal Mactavish 

No far frae Auchentocher 

Doon close by Glamorchan.” 
DEAR TONAL, - Yeel be wonderin hoo I 
hae been speaking sae little to ye for sae lang 
past o time; but Tonal, man, I’ve been thrang, 
and ye little ken what the weemen folk have 
to dae. Ye think they dae naething ava, man, 
but this be a mistake, Tonal, for they’re very 
bizzy wi things that ye ken little apoot. I like 
the family o the MacSorley, whar I’m steyan, 
and aw their ways. The young mistress has 
gotten doon a kist o musick, last week, frae 
Lunnon, and I must confess it’s very ponny. 
She stands on four virrelt legs, wi a wee sou- 
pie ane in the middle, and has a fine trone. 
She opens it wi a key and ye’ll see a raw o 
white and black ivory teeth in the front o her, 
but hoo she soons I canna mak oot ava. May 
be she’ll be rowt up like the echt day clock, 
an that’ll mak her stike; but she’s no sae lood 


as the pipes, and she hasna the swirl nor the 
skirl o the pipes, but she has a fine trone. She 
cam doon in a lang box, and I’ll took her for 
a coffin till I’ll see her culler, for she had nae 
feet on her till she’ll be brocht into the house; 
but she has a fine trone. Miss Jean’ll be aye 
soon sooning at her, but she locks her up 
when she has dune, and I canna get seeing 
her inside. I should like uncommonly to luke 
into her inside, for as she has nae plaw, I 
canna for the worl mak oot how she can 
trone; and she has a fine TRONE. 

Hoo’s Evan Derhawlish, and Duncan 
MacRoidart, and aw the rest o them? Is 
Peggy MacPherson no marit yet, nor Flora 
MacCandlish? Truly the lads are but dreich, 
tho the lasses are fain. Tell my mither, Tonal, 
that I’m thrang saving money up for her auld 
days,. My maister’s son is awa in Edinboro 
for his learning, and will nae doot, be coming 
oot some day a great advocat, for he’s a lad 
that’s fu o cleveralitee. 

Noo, I think, Tonal, ye hae the maist o my 
news, and I hope ye’ll sune rite, and don’t 
forget to tell my mither YON. This lees me 
as it hopes to fin you, and wi mony compli¬ 
ments to ye aw in the Heelands, I remain, till 
time pe no more, yours till teath, and ever¬ 
more. 


Minority Language Newspapers 

A Scots language newspaper isna somethin that’s aft spoken o, if it’s iwer been muckle 
thocht o at aw. But whit for no? Wi mair nor 1.5m Scots speakers, the maun shuirlie be 
scowth for biggin up a wyce-like mercat. Tho the feck o thae 1.5m is conseedered tae be illeet- 
erate in the leid, it micht weel be that thon cons ait is a wee tait exaggerated. Efter aw, Oor 
Wullie an The Broons haes been gaun thair dingers for gey near seeventie year noo an tho the 
Scots uised haes gotten a bit peelie-wallie in raicent years, the innin tae written forms o the leid 
is aye thare an eikit tae bi monie o thae fowk’s contack wi the wark o Burns, baith in adult-heid 
an as bairns at the schuil. Ower the years, an it’s nae diffrent noo, the fowk that gims maist 
aboot no bein able tae unnerstaun written Scots is mair like tae be thaim that daesna speak 
Scots an daesna want tae unnerstaun it. Fitba reporters haes alien slippit intae Scots for thair 
heidlines an for bits o thair texts forbye in the bye-gane sae a hail report written in a guid 
modren Scots shuidna fash monie hamelt Scots speakers for lang. 

Wi juist aboot 65,000 Gaelic speakers, the Gaels haes haed a Gaelic Newspaper cried 
idheal Ur furthset as a pairt o Skye’s weekly West Highland Free Press. Tho they war rin- 
nin intae siller bother, the Scottish Executive haes gien the paper £70,000 (€113,290) tae keep 
it gaun for anither six month an it’s noo tae be a free-staunin ane insteid o bein pairt o the 
WHFP. The first free-staunin monthly issue is tae be oot aroond 16/17 Aprile wi a circulation o 
10,000 an whit’s mair, it’s tae be a free paper. 

If Gaelic can dae aw thon wi 65,000 speakers an leeteracy levels no muckle better nor Scots, 
whit wey can Scots no dae the same wi mair nor 1.5m speakers? Wi faur mair speakers, the 
micht weel be an airgiement for a Scots language paper that can sell itsel in the mercat, peyed 
for bi its readers an in-comin siller frae advertisers. Coorse, siller wad be wantit for settin up 
tae stert wi, but whit guid’s a Scots Executive that canna help its ain? Efter aw, whit’s guid for 
the Gaelic goose maun shuirlie be guid for the Scots gander an aw. 

A Wyce Fuil 

A E day efter crackin on aboot ages, a 
wife speirt o daft Jock, “Jock, hou 
auld will you be then?” 

“Och, A dinna ken,” said Jock, “It wad 
tak a wycer heid nor mine tae tell ye that.” 
“It’s an unco queer thing that ye dinna 
ken hou auld ye are.” retoured the wum- 
man. 

“A ken weel aneuch hou auld A am,” 
answeirt Jock; “but A dinna ken hou auld 
ATI be then.” 


Scots Tung WITTINS 
On the wab. 

The Scots Tung Wittins can be vizzied or 
doon-haundelt an prentit (noo in HTML format 
forbye) frae the wabsteid o:- 

The Scots Speikers Curn, Glesca. 

Wabsteid backin:- 

Http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 


Fareweel Tae Hamish 


O N Friday 15t Mairch, a guid son o Cale¬ 
donia wis laid tae rest. Hamish Hender¬ 
son, sodger, academic, makar an, abuin aw a 
passionate Scot, is hauden bi monie fowk tae 
be the maucht ahint the Scottish folk-sang 
revival in the hinnermaist quarter o last cen¬ 
tury. He wis an aw, the pouer ahint the 
estaiblishment o the Schuil o Scottish Studies 
at Edinburgh Univairsity. His sang, 
“Freedom Come Aa Ye” that taks its place in 
this month’s Makar’s Neuk, is conseedered 
bi monie tae be the real alternative Scots 
naitional anthem an wis sung bi Cathy Peattie 
MSP at the openin o the Scots Pairlament. 

It haes been said that gin Robert Burns 
haedna lived, Scotland wad hiv been weel on 
its wey tae mellin wi ither pairts tae become 
kent as North Britain. But Burns, speakin tae 
an for Jock Tamson an his bairns, kept a 
sense o Scottish identity alive an when the 
time cam for Jock Tamson’s baims tae tak up 
active politics, Scotland wis still thare. 
Hamish Henderson is taen bi monie fowk tae 
hiv makit a seemilar modren contreebution 
tae uphaudin wir Scottish identity. 

Efter the war, he becam awaur that the Scot¬ 
land bein braidcast bi the TV an wireless 
wisna the Scotland that he wis aquent wi 
stravaigin throu ferms, clachans an touns an 
he set aboot tryin tae pit things richt. If the 
media the day is no sae blin tae the real Scot¬ 
land as it uised tae be, then Hamish can tak a 
guid bit o the credit an, gin thon media wad 
honour his memory, then whit better wey 
than tae uise his language for communication 
as weel as for entertainment purposes? 


Makar’s Neuk 

Freedom Come Aa Ye 

(Tune: ‘The Bloody Fields of Flanders’) 

Roch the win i the clear day’s dawin 
Blaws the clouds heilster-gowdie owre the bay 
But there’s mair nor a roch win blawin 
Thro the Great Glen o the warl the day 
It’s a thocht that wad gar our rottans 
Aa thae rogues that gang gallus fresh an gay 
Tak the road an seek ither loanins 
Wi thair ill-ploys tae sport an play 

Nae mair will our bonnie callants 

Merch tae war whan our braggarts crousely craw 

Nor wee weans frae pitheid an clachan 

Mum the ships sailin doun the Broomielaw 

Broken faimilies in launs we’ve hairriet 

Will curse ‘Scotian the Brave’ nae mair, nae mair 

Black an white ane-til-ither mairriet 

Mak the vile barracks o thair maisters bare 

Sae come aa ye at hame wi freedom 
Never heed whit the houdies croak for Doom 
In yer hous aa the bairns o Aidam 
Will fin breid, barley-bree an paintit room 
Whan MacLean meets wi’s friens in Springburn 
Aa thae roses an geeans will turn tae blume 
An a black laud frae yont Nyanga 
Dings the fell gallows o the burghers doun. 

Hamish Henderson (1 919-2002) 

Words reproducit frae an wi permeession o 
Dick Gaughan’s Wabsteid on:- 

http://www.dickalba.demon.co.uk/songs/texts/freecaye.htm 



















